liechticonsulting/filtered_apertus_pretrained huggingface dataset:
La cumissiun s'engascha per construcziuns persistentas

La cumissiun per ambient, traffic ed energia dal cussegl grond è sa fatschentada intensivamain a chaschun da l'ultima sesida - en preschientscha da represchentantas e da represchentants da l'uffizi chantunal d'energia e da traffic - cun la problematica da construir en moda persistenta, quai vul dir en spezial cun la dumonda da construir edifizis en moda effizienta areguard l'energia. En ina incumbensa che la cumissiun vegn ad inoltrar durant la sessiun da favrer, intimescha ella la regenza d'elavurar ina legislaziun d'energia ecologica ed exemplarica, ch'è economicamain supportabla e ch'è tecnicamain realisabla. La legislaziun duai s'orientar a las tecnologias ch'èn disponiblas ozendi.

Tenor l'avis unanim da la cumissiun è la part d'ieli mineral ch'il Grischun dovra per cuvrir ses basegn d'energia memia auta. L'ieli mineral vegn proximamain pli stgars ed uschia sensiblamain pli char. 45 pertschient da nossa energia en Svizra vegn producida surtut cun ieli mineral. Schebain che la durada media da las uras suleglivas en il Grischun è auta, na vegn quest fatg betg tratg a niz avunda per construir qua tar nus. Cun l'isolaziun da blers edifizis novs e sanads na statti betg uschè bain en il Grischun. Sch'i na capita betg proximamain insatge en quest sectur, vegn il Grischun - il chantun turistic ch'è enconuschent per sia architectura - a construir chasas che vegnan ad esser per 50 onns lunsch sut il standard da construcziun da lur temp e che vegnan ad engrevgiar vinavant en moda disproporziunada nossa bilantscha dal CO2.

La cumissiun s'engascha per ch'il chantun promovia pli fitg il construir edifizis en moda effizienta areguard l'energia. Senza impuls da vart da la planisaziun dal territori e senza ina motivaziun finanziala per sanaziuns e per edifizis novs, vegni a capitar pauc fin nagut sin il martgà da construcziun. Per ch'i dettia ina motivaziun per l'industria da construcziun da sa scolar en las novas tecnicas per l'effizienza da l'energia, dovri a lunga vista la tschertezza che tecnicas per construir edifizis en moda effizienta areguard l'energia vegnan ad esser inevitablas per cuntanscher las valurs minimalas. Perquai duain valurs che pon vegnir cuntanschidas tecnicamain senza problems er vegnir perscrittas da la lescha, sco quai ch'igl è usità gia oz. Tenor la cumissiun duai il maun public avair ina funcziun d'exempel e vulair cuntanscher - en connex cun l'energia - almain il stadi che vegn prendì en mira sin livel federal.

Gremi: cumissiun per ambient, traffic ed energia

Funtauna: rg cumissiun per ambient, traffic ed energia

Data: 23.01.2008
Sessiun dal cussegl grond en la regiun: decisiun preliminara a favur da la vischnanca da Puschlav

En connex cun la sessiun dal cussegl grond che duai avair lieu en la regiun ha la conferenza da las presidentas e dals presidents dal cussegl grond prendì ina decisiun preliminara a favur da la vischnanca da Puschlav. Differents motivs, en spezial però il fatg che sessiuns en la regiun han gia gì lieu a Mustér, a Tavau ed a Landquart, dentant anc mai en il Grischun talian, han motivà la conferenza da las presidentas e dals presidents ch'è vegnida installada dal cussegl grond sco cumissiun predeliberanta da proponer al cussegl grond da manar tras la sessiun da zercladur 2009 a Puschlav. Ultra da quai ha Puschlav inoltrà ina candidatura persvadenta. Il cussegl grond concluda definitivamain en chaussa probablamain en la sessiun da zercladur 2008.

La realisaziun da la sessiun en la regiun è vegnida publitgada uffizialmain per la candidatura l'onn passà, suenter che la dumonda - ch'è vegnida inoltrada da la deputada Barla Cahannes Renggli - da prender in conclus direct concernent il cussegl grond extra muros è vegnida acceptada dal cussegl grond cun ina gronda maioritad ils 14 da favrer 2007. En total èn vegnidas inoltradas sis candidaturas, e però da las vischnancas da Puntraschigna, da Puschlav, da Samignun, da Scuol e da Zernez sco er da la regiun dal Grischun central cun Savognin sco lieu da sessiun.

Gremi: conferenza da las presidentas e dals presidents dal cussegl grond

Funtauna: rg conferenza da las presidentas e dals presidents dal cussegl grond

Data: 12.02.2008
La scola auta da pedagogia dal Grischun duai vegnir engrondida cun dus auditoris e cun ina mediateca

Ils edifizis da la scola auta da pedagogia dal Grischun (SAPGR) duain vegnir engrondids. Igl è planisà d'agiuntar dus novs auditoris sco er ina nova mediateca. Quai propona la regenza grischuna en sia missiva al cussegl grond che vegn a tractar il project la sessiun d'avrigl 2008.

La SAPGR ha surpiglià l'onn 2003 las localitads da l'anteriura scola da dunnas sin l'areal dal Kantengut a la Scalärastrasse a Cuira. Dapi quella giada porscha la SAPGR sco suletta instituziun dal chantun Grischun scolaziuns per persunas d'instrucziun. Actualmain frequentan 245 studentas e students la scola auta. Pervia da las relaziuns da spazi insuffizientas è la SAPGR sfurzada dapi ditg da prender a tschains locals supplementars. Ultra da quai na permettan ils locals actuals betg d'organisar prelecziuns per gruppas grondas. Per ademplir sias incumbensas en moda effizienta e favuraivla basegna la SAPGR dentant dus auditoris, en ils quals in'annada da scolaziun po vegnir instruida mintgamai communablamain. Ils novs auditoris duain esser situads directamain sper ils locals da gruppa. Quai permetta da realisar las furmas d'instrucziun giavischadas en gruppas grondas e pitschnas. Ultra da quai è planisada ina nova mediateca, la quala i duai esser lev da cuntanscher e la quala porscha suffizientamain plazzas da lavur. Actualmain ha la mediateca chattà suttetg en in edifizi provisoric. La nova mediateca duai daventar in lieu da scolaziun central, nua che las studentas ed ils students survegnan in access direct a las medias ed a la litteratura, uschia ch'ellas ed els pon lavurar independentamain.

L'avertura dal nov tract cun ils auditoris e cun la mediateca vegn fatga sin il plaun dal foyer existent, e quai da la vart, per lung da l'aula odierna. Il project proponì persvada la regenza tant areguard sia concepziun sco er areguard sia funcziunalitad ed areguard sia economia. Cun questas mesiras architectonicas po la SAPGR optimar cleramain la furmaziun da basa da sias studentas e da ses students ed a medem temp po ella realisar las furmaziuns supplementaras da las persunas d'instrucziun. L'edifizi annex ch'è previs correspunda als basegns actuals d'ina instrucziun ad ina scola auta e permetta a la scola da realisar en moda effizienta sia incarica legala da prestaziun. La regenza è persvadida che l'engrondiment da la SAPGR, ch'è la suletta instituziun trilingua sin il champ da furmaziun naziunal, rinforzia e creeschia la basa per ina instrucziun da scola primara en tuttas trais linguas chantunalas er en il futur.

L'edifizi d'engrondiment duai resguardar il standard da minergia. I vegn fatg quint cun custs totals da 5.8 milliuns francs. La primavaira 2009 èsi previs da cumenzar cun las lavurs da construcziun. Il temp da construcziun vegn a durar circa in onn e mez.

Gremi: regenza

Funtauna: rg chanzlia chantunala dal Grischun

Data: 15.02.2008
Moviment sin il champ da furmaziun da la Svizra taliana

Ils chantuns Tessin e Grischun vulan tgirar ed intensivar lur buna collavuraziun sin il champ da furmaziun. A questa finamira serva ina nova cunvegna ch'ils cussegliers guvernativs Claudio Lardi e Gabriele Gendotti han suttascrit ils 18 da favrer 2008 a Grono sco represchentants da la regenza grischuna e da la regenza tessinaisa. La cunvegna regla la frequentaziun da scolas medias sco er da scolas professiunalas spezialisadas e d'instituziuns da la furmaziun professiunala superiura dal chantun Tessin tras scolaras e tras scolars dal Grischun talian.

Dapi onns eran sa cumprovadas las cunvegnas che han garantì a las scolaras ed als scolars sco er a las studentas ed als students dal Moesano l'access a lieus da scolaziun tessinais. A partir da l'atun 2008 stat la ritga purschida da furmaziun tessinaisa che suonda la scola obligatorica, a disposiziun da nov a persunas da tut il Grischun talian. Per frequentar ina scola tessinaisa ston las interessentas ed ils interessents dal Grischun talian ademplir las premissas d'admissiun che valan en il Tessin. Per facilitar la frequentaziun d'ina scola en il Tessin paja il chantun Grischun contribuziuns als daners da scola. A persunas dal Grischun talian stat natiralmain a disposiziun sco fin ussa er l'entira purschida da scolaziun dal Grischun.

Per la scola obligatorica en il Grischun talian resulta pli e pli ina incumbensa dubla: En emprima lingia sto ella garantir la coordinaziun intrachantunala ch'è fitg impurtanta. Uschia ston ils plans, ils programs ed ils meds d'instrucziun s'orientar er en il Grischun talian tenor las prescripziuns generalas che ston vegnir resguardadas en il Grischun. Ultra da quai daventa la coordinaziun entaifer il territori linguistic dentant en general pli impurtanta en connex cun la realisaziun dal concordat da HarmoS. La nova cunvegna - ch'è caracterisada da la bainvulientscha e da la chapientscha vicendaivla per las differenzas evidentas ch'existan per part en la Svizra taliana - tegna quint da questa situaziun da partenza.

Tras la nova cunvegna stgaffeschan ils dus chantuns Grischun e Tessin ultra da quai ina basa per in barat d'experientschas fritgaivel. Er en quest sectur duai vegnir rinforzada la collavuraziun. Pli e pli duain er persunas d'instrucziun dal Grischun talian pudair nizzegiar servetschs da documentaziun e purschidas da furmaziun supplementara en il chantun Tessin. En quest sectur ston dentant anc vegnir sclerids ils detagls.

Gremi: departament d'educaziun, cultura e protecziun da l'ambient

Funtauna: rg departament d'educaziun, cultura e protecziun da l'ambient

Data: 18.02.2008
L'ambassadur talian sin visita tar la regenza grischuna

L'ambassadur talian Giuseppe Deodato visita mesemna, ils 20 da favrer 2008, il Grischun. El vegn accumpagnà da Diana Forte, l'emprima secretaria per migraziun e per dumondas socialas. Suenter il bainvegni dals giasts en la chasa grischa a Cuira è previs in gentar communabel. Ils ospitants èn il cusseglier guvernativ Hansjörg Trachsel ed il chancelier Claudio Riesen.

La regenza tgira mintga onn contacts cun represchentantas e cun represchentants da stadis esters en Svizra. Quests discurs èn elements impurtants da las relaziuns externas dal chantun. En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. Autras visitas servan en emprima lingia al barat d'experientschas sin il champ cultural, economic e politic.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 19.02.2008
Fixà las contribuziuns da gestiun e d'investiziun per il traffic public regiunal 2008

La regenza grischuna ha fixà las contribuziuns chantunalas 2008 per las interpresas ch'èn activas en il traffic public regiunal. Tut en tut sustegnan la confederaziun ed il chantun nov interpresas da traffic cun contribuziuns da gestiun da circa 182 milliuns francs. La part ch'il chantun sto surpigliar importa circa 40 milliuns francs. Da tut las contribuziuns da gestiun van circa 135 milliuns francs (+6.7 milliuns francs) a la viafier retica. Ultra da quai duain vegnir pajadas a la viafier retica contribuziuns d'investiziun da circa 60 milliuns francs (-1.9 milliuns francs). Qua importa la part chantunala 12 milliuns francs.

Da vischnancas e da regiuns

- Puntraschigna: La regenza ha approvà il contract tranter il chantun Grischun e la vischnanca da Puntraschigna per laschar surpigliar la polizia chantunala incumbensas da la polizia communala. Las duas plazzas supplementaras concludidas vegnan finanziadas da la vischnanca.

- Tavau: La revisiun parziala da la planisaziun locala da la vischnanca da Tavau dals 27 da settember 2007 vegn approvada.

- Razén: La revisiun parziala da la planisaziun locala "Ratiras" da la vischnanca da Razén dals 12 da december 2007 vegn approvada.

- Scuol: La revisiun parziala da la planisaziun locala da la vischnanca da Scuol dals 25 da november 2007 vegn approvada.

Contribuziuns chantunalas a differentas instituziuns

- Uniun chantunala da chant dal Grischun: A l'uniun chantunala da chant dal Grischun vegn concedida - en furma d'in "kick-off" per la fasa iniziala 2008 dal project "A mintga uffant ses chor d'uffants" - ina contribuziun da maximalmain 2'300 francs per mintga chor d'uffants ed en tut maximalmain 46'000 francs.

- Project per il cudesch "Lilly Keller, Künstlerin": A las lavurs scientificas per il project dal cudesch cun il titel "Lilly Keller, Künstlerin" vegn concedì in import unic da 9'000 francs.

Fatgs dal persunal

Andrea Peter Seifert, domicilià a Trimmis, è vegnì elegì sco schef da l'administraziun da finanzas. El cumenza sia plazza il 1. d'avust 2008 sco successur da Peter Crufer che va ils 31 d'avust 2008 en pensiun parziala.

Gremi: regenza

Funtauna: rg chanzlia chantunala dal Grischun

Data: 21.02.2008
Resultats da la votaziun dal pievel dals 24 da favrer 2008 en Grischun

Project chantunal:

Iniziativa chantunala dal pievel "Cussegl grond: 80 bastan"

Participaziun electorala

35,59%

Gea

22'771

49,12%

Na

23'588

50,88%

Projects federals:

Iniziativa dal pievel dals 3 da november 2005 "Cunter la canera d'aviuns da cumbat en territoris turistics"

Participaziun electorala

35,50%

Gea

13'999

30,37%

Na

32'090

69,63%

Lescha federala dals 23 da mars 2007 davart la meglieraziun da las cundiziuns generalas fiscalas per activitads e per investiziuns d'interpresas (lescha davart la refurma da l'imposiziun da taglia sin interpresas II)

Participaziun electorala

35,21%

Gea

26'041

57,65%

Na

19'128

42,35%

La survista detagliada dals resultats (datotecas .pdf e .txt cun la pussaivladad da chargiar sin Voss computer) vegn publitgada en l'internet: www.gr.ch - Nossas publicaziuns - Votaziuns ed elecziuns - Resultats da votaziun.

Gremi: Chanzlia chantunala dal Grischun

Funtauna: rg Chanzlia chantunala dal Grischun

Data: 24.02.2008
Reducziun da la taglia da traffic per vehichels che produceschan paucas emissiuns

En il Grischun duain vehichels che chaschunan paucas emissiuns vegnir distgargiads fiscalmain en il futur. La regenza grischuna ha deliberà la missiva correspundenta per relaschar ina lescha introductiva tar la lescha federala davart il traffic sin via. Il cussegl grond vegn a tractar questa fatschenta en la sessiun da zercladur 2008.

En la sessiun da december 2005 aveva il cussegl grond acceptà ina incumbensa che oblighescha la regenza d'integrar en la legislaziun er la svapur da dioxid carbonic (svapur da CO2) sco element directiv supplementar per fixar la taglia da traffic. La finamira è da porscher impuls a las consumentas ed als consuments per cumprar respectivamain per midar sin vehichels che produceschan paucas emissiuns. Per motivs dal dretg constituziunal basegna la realisaziun da questa incumbensa ina basa sin il stgalim legal. Cun questa chaschun vegn l'entira legislaziun executiva dal dretg dal traffic sin via, ch'è reglada sin il stgalim da l'ordinaziun, messa sin in nov fundament ed adattada il medem mument als basegns actuals.

Sco punct central prevesa la nova lescha che vehichels a motor che chaschunan paucas emissiuns, survegnian ina reducziun da la taglia da traffic da 60 fin 80 pertschient. Quai vala per vehichels che produceschan paucas emissiuns cun sistems da tracziun convenziunals u alternativs. Tge ch'igl è manegià cun "paucas emissiuns" vegn la regenza a reglar en disposiziuns executivas separadas sin il stgalim da l'ordinaziun. Vehichels che produceschan "paucas emissiuns" èn - tenor la chapientscha actuala - vehichels che han ina pitschna svapur da CO2 u che adempleschan mintgamai las prescripziuns da svapur las pli severas, che n'èn dentant anc betg prescrittas da la lescha. Cunvegnenta per la regenza è actualmain ina reducziun da la taglia da traffic per 80 pertschient per vehichels a motor cun ina svapur da dioxid carbonic da maximalmain 140 grams per kilometer sco er per 60 pertschient per tals cun ina svapur da maximalmain 160 grams per kilometer. Stgars 6000 dals autos da persunas ch'èn immatriculads en il Grischun produceschan 160 grams CO2 u pli pauc per kilometer. Maximalmain 140 grams produceschan bundant 1500 vehichels.

Ultra da quai planisescha la regenza da prescriver en las disposiziuns executivas che vehichels da diesel na dastgian betg surpassar ina svapur da pulvra fina da 0.01 grams per kilometer. Questa valur po per il mument vegnir cuntanschida mo cun in filter cunter particlas serrà. Tar ils vehichels a motor grevs vegn la limita d'emissiun a s'orientar vi da las "prescripziuns da svapur EURO", sco che quai vegn gia fatg tar la taxa sin il traffic pesant dependenta da la prestaziun. Sin fundament dals progress da la tecnologia da motors e da svapurs duain questas valurs concretas vegnir adattadas regularmain da la regenza. Las perditas da la taglia da traffic chaschunassan tenor las calculaziuns actualas per il chantun circa 1.5 milliuns francs damain entradas per onn.

Gremi: regenza

Funtauna: rg chanzlia chantunala dal Grischun

Data: 27.02.2008
Da vischnancas e da regiuns

Stampa: A la vischnanca da Stampa vegn concedida ina permissiun per manar sia scola primara (incl. scolina) a Malögia a partir da l'onn da scola 2008/09 definitivamain en furma bilingua talian/tudestga. Quai ha decidì la regenza suenter che l'experiment da scola ch'è vegnì instradà l'onn 2005, ha gì bun success. Per prolungar per in onn l'accumpagnament scientific dal project metta il chantun a disposiziun maximalmain 30'000 francs.

Tavau/Wiesen: La cunvegna da fusiun ch'è vegnida concludida da la vischnanca da Wiesen ils 22 da zercladur 2007 e da la vischnanca da Tavau ils 25 da november 2007 vegn approvada.

Contribuziuns chantunalas a differentas instituziuns

Fundaziun "concurrenza svizra da musica per la giuventetgna": A la fundaziun "concurrenza svizra da musica per la giuventetgna" vegn concedida per l'onn 2008 ina contribuziun da 6'300 francs.

Gremi: regenza

Funtauna: rg chanzlia chantunala dal Grischun

Data: 28.02.2008
Occupà da nov il secretariat da la cumissiun da gestiun dal cussegl grond

En la sessiun d'avust 2007 ha il cussegl grond deliberà la revisiun totala da la lescha davart las finanzas dal chantun Grischun. En il rom da questa revisiun totala è il secretariat da la cumissiun da gestiun (CdG) - che sa chattava fin ussa tar la controlla da finanzas - vegnì suttamess da nov al secretariat dal cussegl grond. A medem temp è vegnida stgaffida ina nova plazza per il secretariat da la CdG. Mesemna, ils 5 da mars 2008 ha la CdG occupà questa nova plazza.

Ella ha elegì Roland Giger, annada 1974, ch'è creschì si a Cuira. Suenter la matura a la scola chantunala a Cuira ha Giger studegià scienzas politicas a la scola auta da Son Gagl. Dapi la stad 2000 lavura Giger sco revisur tar la controlla da finanzas dal chantun Son Gagl. Igl è previs ch'el entria en plazza ils 4 d'avust 2008.

Gremi: cumissiun da gestiun

Funtauna: rg cumissiun da gestiun

Data: 07.03.2008
La regenza exprima sia consternaziun davart la reducziun planisada da plazzas da lavur tar la cargo VFF

Cun displaschair e cun consternaziun ha la regenza grischuna prendì enconuschientscha da la reducziun annunziada da 126 plazzas da lavur da la cargo VFF a Bellinzona. La confederaziun sco proprietaria porta er ina part da la responsabladad.

En sia sesida dad oz ha la regenza puspè tractà las mesiras da sanaziun da la VFF cargo ch'èn vegnidas annunziadas la fin da l'emna passada. Ella prenda enconuschientscha dal fatg che sia brev urgenta dals 5 da mars 2008 a las viafiers federalas VFF ha cuntanschì pauc. La regenza sa mussa consternada en spezial da la reducziun planisada da plazzas da lavur tar la VFF cargo a Bellinzona. Ina part considerabla da las lavurantas e dals lavurants che lavuran a Bellinzona tar la VFF cargo abita en il Grischun. La regenza sa mussa solidarica cun las famiglias pertutgadas, independentamain dal fatg, sch'ellas vivan en la Val Mesauc, en la Val Calanca u en il Tessin.

Cun malavita constatescha la regenza che las VFF prendan mesiras da sanaziun senza consultar ordavant las regenzas pertutgadas u senza las infurmar. Dal puntg da vista da la regenza èsi difficil da giuditgar, sche las mesiras ch'èn vegnidas introducidas èn giustifitgadas u sch'i na dess betg alternativas. La regenza crititgescha che l'anteriur manaschament da las VFF haja evidentamain reagì memia tard, quai che chaschunia ussa mesiras rigurusas, per las qualas las lavurantas ed ils lavurants na sajan betg preparads. La regenza pretenda che tut las mesiras vegnian examinadas en moda concreta per mantegnair las plazzas da lavur en la regiun.

Per la regenza èsi cler che la confederaziun sco proprietaria da las VFF e da la VFF cargo portia ina part da la responsabladad. Cusseglier guvernativ Claudio Lardi vegn a s'orientar - sco represchentant da la regenza grischuna - quest suentermezdi directamain a Bellinzona e damaun vegn el a sa participar a la discussiun da la regenza tessinaisa cun cusseglier federal Moritz Leuenberger a Berna.

Gremi: regenza

Funtauna: rg chanzlia chantunala dal Grischun

Data: 11.03.2008
Las regenzas sa scuntran a Cuira per tractar la politica actuala d'egualitad da dunna ed um

En il rom tradiziunal da la scuntrada transcunfinala davart il tema "egualitad da las schanzas da dunnas e d'umens", ch'è gia daventada tradiziun, ha cusseglier guvernativ Claudio Lardi beneventà ier, mesemna, a Cuira sia collega d'uffizi Greti Schmid (cussegliera dal Vorarlberg) sco er ses collega d'uffizi Jürg Wernli (cusseglier guvernativ da l'Appenzell dador). Igl èn vegnids tematisads differents projects transcunfinals.

La collavuraziun sur ils cunfins prosperescha

Suenter ina conversaziun da las commembras e dals commembers da la regenza davart la politica d'egualitad actuala en lur chantuns ed en lur pajais han las incumbensadas ed ils incumbensads cumpetents per dumondas d'egualitad rapportà dals projects communabels sco "dunnas da trais pajais", "medischina tenor las schlattainas", "la vita da la dunna 50+" ed "egualitad en ils manaschis". Igl è vegnì prendì enconuschientscha dal success da la retscha d'occurrenzas transcunfinala davart la medischina tenor las schlattainas. En il rom dad "interreg IV" è vegnì discutà il project successiv "rait per la sanadad da las dunnas - medischina tenor las schlattainas".

Per finir la scuntrada han las commembras ed ils commembers da la regenza pudì constatar che la lavur transcunfinala è impurtanta e fritgaivla. Dals projects communabels e da las scuntradas regularas profiteschan tut las varts e l'egualitad da las schanzas prendida en mira survegn novs impuls.

Infurmaziun per las medias:

Ina fotografia da la scuntrada po vegnir chargiada giu qua.

Gremi: post da stab per l'egualitad da las schanzas

Funtauna: rg post da stab per l'egualitad da las schanzas

Data: 13.03.2008
VFF cargo a Bellinzona: La cumissiun per sanadad e fatgs socials sustegna la resoluziun dal cussegl grond dal chantun Tessin

La cumissiun dal cussegl grond per sanadad e fatgs socials ha discutà - a chaschun da sia sesida dals 11 da mars 2008 - er la problematica da la perdita da plazzas da lavur che stat en connex cun la serrada dal lavuratori da las VFF cargo a Bellinzona. Questa perdita da plazzas da lavur pertutga er numerusas Grischunas e numerus Grischuns. La cumissiun ha concludì da sustegnair la resoluziun dals 10 da mars 2008 ch'è vegnida deliberada unanimamain dal cussegl grond dal chantun Tessin. En questa resoluziun vegn il cussegl federal envidà d'intervegnir tar il cussegl d'administraziun da las VFF per che las mesiras ch'èn vegnidas concludidas vegnian abolidas e per che las persunas responsablas da las VFF entrian immediatamain en conctact cun las autoritads chantunalas e cun las represchentanzas da las patrunas e dals patruns e tschertgian soluziuns en enclegientscha.

Plinavant sustegna la cumissiun plainamain la communicaziun respectiva da la regenza grischuna dals 11 da mars 2008.

Gremi: cumissiun per sanadad e fatgs socials

Funtauna: rg cumissiun per sanadad e fatgs socials

Data: 13.03.2008